Teie: 05.03.2025 nr 9.3-1/24/11413-20	
Terviseamet	
	
 	Meie: 20.06.2025 nr 3-2/23/939 - 44	

	

Liikuri tn 22 ja 24, 26 kruntide ja lähiala detailplaneering		

Esitame Terviseametile arvamuse avaldamiseks Liikuri tn 22 ja 24 // 26 kruntide ja lähiala detailplaneeringu (edaspidi ka detailplaneering). Detailplaneeringu koostamise eesmärk on moodustada kaks kuni 95% elamumaa ja vähemalt 5% ärimaa sihtotstarbega krunti ning kaheksa transpordimaa sihtotstarbega krunti ning määrata ehitusõigus kuni 5 maapealse ja 1 maa-aluse korrusega äripindadega korterelamute ehitamiseks. Detailplaneeringu hoonestuslahendus on pärast viimast Terviseametile esitamist muutunud.
Terviseamet on jätnud detailplaneeringu kooskõlastamata 08.01.2021 kirjaga nr 9.3-1/20/11413-2, 28.01.2021 kirjaga nr 9.3-1/20/11413-4, 30.05.2023 kirjaga nr 9.3-1/20/11413-7 ja 05.03.2025 kirjaga nr 9.3-1/24/11413-20, kuna müra normtasemeid planeeritaval alal ületati.
Märkisite 05.03.2025 kirjas, et mürahinnangust lähtuvalt ning arvestades, et detailplaneeringu ala on liigitatud kui II müra kategooria ala, ületavad nii olemasolevas kui ka perspektiivses olukorras liiklusmüratasemed detailplaneeringu maa-alal II müra kategooria liiklusmüra piirväärtusi päeval ja öösel. Perspektiivses olukorras fassaadile ulatuv müratase ületab samuti müra normtasemeid. Lisaks selgus mürauuringus, et öine müraolukord muutub perspektiivses olukorras veelgi kehvemaks (lisandus 5 dB). Müra normtasemete ületused esinevad Laagna tee poolsel alal. Juhtisite tähelepanu, et müra normtasemed on kehtestatud kategooriate maa-aladele ning erandid on toodud müratundlike hoonete teepoolsele küljele.
Tulenevalt Terviseameti eeltoodud märkustest on detailplaneeringu seletuskirja täiendatud järgnevate nõuetega: 
-	projekteerimise käigus tuleb arvestada, et projekteeritavatele hoonetele ei tohi kohtadesse, kus esineb müra normtasemete ületus, kavandada kortereid; 
-	juhul kui hoonete projekteerimisel selgub, et detailplaneeringus näidatud maksimaalses ulatuses ei ole võimalik elamutele sobivaid tingimusi tagada, siis vastavalt detailplaneeringus määratud ehitusõigusele on võimalik kruntidele kavandada rohkem äriruume, ka ehitada 100 % ärihooned;
-	mitte projekteerida elamuid kohtadesse, kus esineb müra normtasemete ületus. 
Märkisite 05.03.2025 kirjas, et lisaks müratasemetele tuleks arvestada ka liiklusest tuleneva õhusaaste mõju vahetult tee ääres elavate inimeste tervisele. Liiklusest eralduvatest saasteainetest avaldavad inimesele kõige suuremat mõju lämmastikdioksiid, süsinikoksiid ning peened osakesed. Õhusaaste puhul on eriti olulised just pikaajalisest ekspositsioonist tulenevad kroonilised mõjud ning teaduslikud uuringud on näidanud, et välisõhus esinevad osakesed võivad esile kutsuda negatiivseid tagajärgi hetkel kehtivatest piirväärtustest madalamatel kontsentratsioonidel.
Vastavalt Terviseameti eeltoodud märkusele on detailplaneeringu seletuskirja lisatud tingimus, et planeeringuala õhusaaste leviku piiramiseks tuleb planeeritud elamumaa kruntide hoonestusalade vahelisel alale kavandada kõrghaljastust ning Laagna tee poolsele küljele kavandada mitmerindelist haljastust (kõrge-, madalakasvulised põõsad ja puud), mis takistavad õhusaaste levimist.
Lisaks märkisite 05.03.2025 kirjas, et esitatud materjalides on analüüsitud kuidas mõjutavad planeeritud ehitised naaberhoonete Liikuri tn 20 ja Liikuri tn 28 korterelamu insolatsioonikestust 22 aprill 2024 seisuga. Teostatud insolatsiooni analüüsist järeldub, et naaberhoonete insolatsiooni kestus väheneb vähesel määral, kuid jääb kõigis korterites piisavaks. Insolatsioonianalüüsis ei ole aga analüüsitud kas planeeringulahendus tagab piisava insolatsioonikestuse Liikuri tn 7 eluhoonel. Lisaks on Terviseametile teada, et Liikuri tn 9 asuv Tallinna Liikuri Lasteaed lammutatakse ja asemele ehitatakse uus lasteaed (muutub hoone kuju). Kuidas mõjutab planeeringulahendus planeeritava lasteaia hoone ning mänguväljaku insolatsiooni olukorda, pole teada. Arvestades eeltoodut on Terviseameti hinnangul vaja insolatsioonianalüüsi täiendada.
Detailplaneeringu koostaja märgib, et insolatsioonianalüüsi on täiendatud Liikuri tn 5, 5b, 7 asuvate olemasolevate korterelamute ning Liikuri tn 9 kavandatava Liikuri lasteaia (ehitusloa taotlus 2411271/13590) osas. Eelpool mainitud hoonestuse insolatsiooni kestvust planeeringu lahendus ei mõjuta. Kuna planeeritav hoonestus paikneb projekteeritava lasteaia suhtes lõunas piisavas kauguses, siis võib eeldada, et Liikuri tn 9 kavandatava lasteaia hoovialale on mõju minimaalne. Täpsemalt on seda keeruline hinnata. Tegemist on veel menetletava hoonega (seisuga 2. mai 2025) ja selle asendiplaanilise lahendusega, mille menetlus ei ole avalik ning lahendused võivad veel muutuda.
Vabariigi Valitsuse 17.12.2015 määruse nr 133 „Planeeringute koostamisel koostöö tegemise kord ja planeeringute kooskõlastamise alused“ § 3 p 12 kohaselt teeb planeerimisalase tegevuse korraldaja koostööd ja kooskõlastab planeeringu Terviseametiga, kui planeeringuga käsitletakse tervisekaitsenõuete rakendamist, sealhulgas müra ja vibratsiooni küsimusi. Eelnõu seletuskirja kohaselt tuleks Terviseametiga kooskõlastada planeering, millega kavandatakse lasteasutuste (nt kool, lasteaed, asenduskodu jne) või sotsiaalhoolekande asutuste rajamist. Samuti tuleb Terviseametiga kooskõlastada planeering, kui kavandatava tegevuse tagajärjel võib elamualadele kaasneda mittenormatiivne müra või vibratsioon. Detailplaneeringu lahendusega ei kavandata lasteasutuste ega sotsiaalhoolekande asutuste rajamist ning kavandatav tegevus (elamu ja ärihoonete kasutamine) ei tekita täiendavat müra, mistõttu ei ole Tallinna Linnaplaneerimise Ameti hinnangul Terviseameti kooskõlastus detailplaneeringule vajalik ning soovime Terviseameti arvamust. 
Detailplaneeringu materjalid on saadaval Tallinna planeeringute registris aadressil: https://tpr.tallinn.ee/DetailPlanning/Details/DP042540.

Lugupidamisega	

(allkirjastatud digitaalselt)	
Kristjan Männigo
planeeringute osakonna juhataja	

detailplaneeringute teenistuse juhti ülesannetes

Lisa:	Põhijoonis ja seletuskiri	

	
Koopia:	Bonava Eesti OÜ, Katlin.Villmann@bonava.com	

Kaisa Sard
6404733 kaisa.sard@tallinnlv.ee